Bruselj, 26.4.2005

KOM(2005) 164 končno

Predlog

ODLOČBA SVETA

o začasni prepovedi uporabe in prodaje v Grčiji gensko spremenjene spomladanske švedske repice ( Brassica napus L. ssp. oleifera ), dobljene iz transformacijskega pojava Topas 19/2, v skladu z Direktivo 2001/18/ES

(predložena s strani Komisije)

OBRAZLOŽITVENI MEMORANDUM

V zvezi z dajanjem gensko spremenjene spomladanske švedske repice( Brassica napus L. ssp . Oleifera ), dobljene iz transformacijskega pojava Topas 19/2, v promet, je bilo z Odločbo Komisije 98/291/ES z dne 22. aprila 1998 v skladu z Direktivo Sveta 90/220/EGS odobreno soglasje za dajanje proizvoda v promet.

Dne 9. junija 1998 so organi Združenega kraljestva izdali soglasje za dajanje zadevnega proizvoda v promet.

V skladu s členom 35(1) Direktive 2001/18/ES, ki je nadomestila Direktivo 90/220/EGS, veljajo za postopke v zvezi s priglasitvijo glede dajanja gensko spremenjenih organizmov v promet, ki niso bili zaključeni do 17. oktobra 2002, določbe Direktive 2001/18/ES.

V skladu s členom 16 Direktive 90/220/EGS so grški organi 3. novembra 1998 obvestili Komisijo o svoji odločitvi, da začasno prepovejo uporabo in prodajo zadevne gensko spremenjene švedske repice, in navedli razloge zanjo.

Znanstveni odbor za rastline je menil, da informacije, ki jih je predložila Grčija, niso vsebovale novih pomembnih znanstvenih spoznanj, ki ne bi bila upoštevana že pri prvotnem vrednotenju dokumentacije in ki bi sprožila presojo njihovega prvotnega mnenja o tem proizvodu.

Dne 5. marca 2004 je Grčija Komisiji predložila dodatne informacije v podporo nacionalnim ukrepom glede gensko spremenjene švedske repice, dobljene iz transformacijskega pojava Topas 19/2.

Evropska agencija za varno hrano je menila, da informacije, ki jih je predložila Grčija, niso vsebovale novih pomembnih znanstvenih spoznanj, ki bi ovrgla oceno tveganja za okolje spomladanske švedske repice, dobljene iz transformacijskega pojava Topas 19/2, in bi tako upravičila prepoved uporabe in prodaje tega proizvoda v Grčiji.

V takšnih okoliščinah člen 23 Direktive 2001/18/ES zahteva, da Komisija odloči v skladu s postopkom, določenim v členu 30(2) Direktive, na katere se nanašata člena 5 in 7 Sklepa 1999/468/ES, ob upoštevanju določb člena 8 Sklepa.

Ker tako Znanstveni odbor za rastline kot EFSA menita, da proizvod ne pomeni tveganja za zdravje ljudi ali okolje, je Komisija pripravila osnutek Odločbe, v katerem poziva Grčijo, da razveljavi ukrepe glede spomladanske švedske repice, dobljene iz transformacijskega pojava Topas 19/2.

Osnutek Odločbe je bil v skladu s členom 5(2) Sklepa 1999/468/ES predložen odboru, ustanovljenemu v skladu s členom 30 Direktive 2001/18/ES, da poda mnenje.

Odbor po zaslišanju 29. novembra 2004 ni podal mnenja, zato Komisija v skladu s členom 5(4) Sklepa 1999/468/ES Svetu nemudoma predloži predlog v zvezi z ukrepi, ki jih je treba sprejeti, in o tem obvestiti Evropski parlament.

Člen 5(6) Sklepa 1999/468/ES določa, da lahko Svet, kadar je to primerno zaradi takšnega stališča, odloča s kvalificirano večino v roku treh mesecev, v skladu s členom 30(2) Direktive 2001/18/ES. Če je Svet v roku treh mesecev s kvalificirano večino glasoval proti predlogu, ga Komisija ponovno prouči; če ob izteku tega roka Svet predlaganega izvedbenega akta ni niti sprejel niti glasoval proti, Komisija sprejme predlagan izvedbeni akt.

Predlog

ODLOČBA SVETA

o začasni prepovedi uporabe in prodaje v Grčiji gensko spremenjene spomladanske švedske repice ( Brassica napus L. ssp. oleifera ), dobljene iz transformacijskega pojava Topas 19/2, v skladu z Direktivo 2001/18/ES

(Besedilo velja za EGP)

(Besedilo v grškem jeziku je edino verodostojno)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Direktive 2001/18/ES Evropskega parlamenta in Sveta z dne 12. marca 2001 o namernem sproščanju gensko spremenjenih organizmov v okolje in razveljavitvi Direktive Sveta 90/220/EGS[1] in zlasti člena 23(2) Direktive,

ob upoštevanju predloga Komisije[2],

ob upoštevanju naslednjega:

(1) Z Odločbo Komisije 98/291/ES z dne 22. aprila 1998 o dajanju gensko spremenjene spomladanske švedske repice ( Brassica napus L. ssp. oleifera ) v promet je bilo v skladu z Direktivo Sveta 90/220/EGS[3] odobreno soglasje za dajanje proizvoda v promet.

(2) Dne 9. junija 1998 so pristojni organi Združenega kraljestva izdali soglasje za dajanje zadevnega proizvoda v promet.

(3) V skladu s členom 35(1) Direktive 2001/18/ES, ki je nadomestila Direktivo 90/220/EGS[4], veljajo za postopke v zvezi s priglasitvijo glede dajanja gensko spremenjenih organizmov v promet, ki niso bili zaključeni do 17. oktobra 2002, določbe Direktive 2001/18/ES.

(4) Dne 3. novembra 1998 je Grčija v skladu s členom 16(1) Direktive 90/220/EGS obvestila Komisijo o svoji odločitvi, da začasno prepove uporabo in prodajo zadevne gensko spremenjene švedske repice, in navedla razloge.

(5) Znanstveni odbor za rastline je menil, da informacije, ki jih je predložila Grčija, niso vsebovale novih pomembnih znanstvenih spoznanj, ki ne bi bila upoštevana že pri prvotnem vrednotenju dokumentacije in ki bi sprožila presojo njihovega prvotnega mnenja o tem proizvodu.

(6) Dne 5. marca 2004 je Grčija Komisiji predložila dodatne informacije v podporo nacionalnim ukrepom glede gensko spremenjene švedske repice, dobljene iz transformacijskega pojava Topas 19/2.

(7) Evropska agencija za varno hrano je menila, da informacije, ki jih je predložila Grčija, niso vsebovale novih pomembnih znanstvenih spoznanj, ki bi ovrgla oceno tveganja za okolje spomladanske švedske repice, dobljene iz transformacijskega pojava Topas 19/2, in bi tako upravičila prepoved uporabe in prodaje tega proizvoda v Grčiji.

(8) V takšnih okoliščinah ni razloga za domnevo, da proizvod pomeni tveganje za zdravje ljudi ali okolje.

(9) Grčija mora zato te ukrepe razveljaviti.

(10) Odbor, ustanovljen v skladu s členom 30 Direktive 2001/18/ES, po zaslišanju 29. novembra 2004 in v skladu s postopkom, določenim v členu 30(2) te direktive, ni podal mnenja o ukrepih, določenih v osnutku Odločbe Komisije –

SPREJEL NASLEDNJO ODLOČBO:

Člen 1

Ukrepi Grčije za prepoved uporabe in prodaje gensko spremenjene spomladanske švedske repice, katere dajanje v promet je bilo odobreno z Odločbo 98/291/ES, v skladu z določbami člena 23 Direktive 2001/18/ES niso upravičeni.

Člen 2

Grčija sprejme ukrepe, potrebne za uskladitev s to odločbo, najpozneje v 20 dneh po uradni objavi te odločbe.

Člen 3

Ta odločba je naslovljena na Helensko republiko.

V Bruslju,

Za Svet

Predsednik

[1] UL L 106, 17.4.2001, str. 1.

[2] UL C […], […], str. […].

[3] UL L 131, 5.5.1998, str. 26.

[4] UL L 117, 08.5.1990, str. 15.